b'\n_START_ARTICLE_\nEfavirenz\n_START_SECTION_\nZgodovina\n_START_PARAGRAPH_\nFDA je efavirenz odobrila 21. septembra 1998 in tako je postal 14. protiretrovirusno zdravilo, odobreno na trgu.\n_START_SECTION_\nIndikacije\n_START_PARAGRAPH_\nEfavirenz se uporablja za zdravljenje oku\xc5\xbeb s HIV-om. Nikoli se ne uporablja samostojno, temve\xc4\x8d zmeraj so\xc4\x8dasno z drugimi zdravili. Odlo\xc4\x8ditev o tem, kdaj je bolnika treba za\xc4\x8deti zdraviti, je odvisna od \xc5\xa1tevila njegovih celic CD4, virusnega bremena, predhodnega zdravljenja, odpornosti na zdravila in od bolnikovih preferenc.\n_START_SECTION_\nMehanizem delovanja\n_START_PARAGRAPH_\nEfavirenz spada med zaviralce reverzne transkriptaze, ki je pomemben encim za razmno\xc5\xbeevanje virusa HIV, saj omogo\xc4\x8di prepisovanje RNK v DNK. Tako nukleozidni kot nenukleozidni zaviralci zavirajo delovanje tega encima, s tem da se prvi ve\xc5\xbeejo na aktivno mesto, drugi pa na alosteri\xc4\x8dno mesto na encimu._NEWLINE_Efavirenz ni u\xc4\x8dinkovit proti virusu HIV tipa 2, ker ima alosteri\xc4\x8dno mesto encima pri tem virusu druga\xc4\x8dno strukturo.\n_START_SECTION_\nOdmerjanje\n_START_PARAGRAPH_\nObi\xc4\x8dajni odmerek za odrasle je 600\xc2\xa0mg enkrat na dan. Po navadi se vzame na prazen \xc5\xbeelodec pred spanjem, da se zmanj\xc5\xa1ajo nevrolo\xc5\xa1ki in psihiatri\xc4\x8dni ne\xc5\xbeeleni u\xc4\x8dinki. Pri sooku\xc5\xbebi s tuberkulozo se obi\xc4\x8dajno daje odmerek 800\xc2\xa0mg v kombinaciji z rifampicinom.'